पाकिस्तान ने टॉस जीतकर पहले बल्लेबाजी का फैसला लिया और पिछले मैच की टीम में उन्होंने कोई बदलाव नहीं किया। भारतीय टीम में दो बदलाव हुए और खलील अहमद एवं शार्दुल ठाकुर की जगह हार्दिक पांड्या और जसप्रीत बुमराह को टीम में शामिल किया गया। पाकिस्तान की शुरुआत हालाँकि बेहद खराब रही और पांचवें ओवर में 3 के स्कोर पर दोनों सलामी बल्लेबाज पवेलियन लौट चुके थे। भुवनेश्वर कुमार ने इमाम-उल-हक़ और (2) और फखर ज़मान (0) को सस्ते में आउट किया। इसके बाद बाबर आज़म (47) ने शोएब मलिक (43) के साथ मिलकर टीम को संभाला और तीसरे विकेट के लिए 82 रन जोड़े, लेकिन 22वें ओवर में कुलदीप यादव द्वारा बाबर आज़म को आउट करने के बाद भारतीय टीम ने शानदार वापसी की। पाकिस्तान का स्कोर 86/2 से 33 ओवर में 121/7 हो गया था और उनके 5 विकेट 35 रनों में गिर गए। पाकिस्तान की पारी के इस तरह लड़खड़ाने की सबसे प्रमुख वजह थी केदार जाधव की गेंदबाजी, जिन्हें हार्दिक पांड्या के चोटिल होने के बाद गेंद सौंपी गई और उन्होंने टीम को निराश नहीं किया। बाबर आज़म और शोएब मलिक के अलावा कप्तान सरफ़राज़ अहमद (6), आसिफ अली (9) और शादाब खान (8) सस्ते में आउट हो गए। हार्दिक पांड्या को कमर में तकलीफ के कारण मैदान से बाहर जाना पड़ा।